На основу члана 4. Закона о култури ("Службени гласник РС", број 72/2009, 13/2016 и 30/2016), Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, број 105/2016 и 112/2017) (у даљем тексту:Уредбе) и члана 37. Статута Града Ниша ("Службени лист Града Ниша", брoj 88/2008 и 143/2016),

 Скупштина Града Ниша, на седници од \_\_\_\_\_\_\_\_\_\_\_\_\_\_ године, донела је

**О Д Л У К У**

**O ИЗМЕНАМА И ДОПУНАМА ОДЛУКЕ О МАНИФЕСТАЦИЈАМА И ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД**

**Члан 1.**

У Одлуци о манифестацијама и програмима у области културе од значаја за Град (''Службени лист Града Ниша'', број 5/2018 - пречишћен текст), члан 3. мења се и гласи:

„Члан 3.

Сталне манифестације у области културе од значаја за Град су:

1. Фестивал глумачких остварења играног филма ''Филмски сусрети Ниш''

2. Интернационалне хорске свечаности

3. Ликовна колонија ''Сићево''

4. Књижевна колонија ''Сићево''

5. Нишке интернационалне музичке свечаности ''Нимус''

6. ''Мајска песма'' - фестивал дечије музике

7. ''Нисомниа''*-* музички фестивал

8. ИнтернационалниNišvilleџез фестивал

9. Новогодишњи концерт

10. Међународни фестивал хорске духовне музике „Музички едикт"

11. Евергрин фестивал “

**Члан 2.**

 У члану 6. став 2. после речи „уметности“, додаје се реч „Ниш“.

**Члан 3.**

 У члану 9. став 3., речи „Дечији центар“ замењују се речима „Дечији културни центар Ниш“.

**Члан 4.**

У члану 12. после речи „организацији“ додаје се реч „удружења“.

**Члан 5.**

После члана 13., додаје се члан 13а, који гласи:

 „Члан 13а

 Евергрин фестивал је манифестација евергрин музике, која се одржава сваке године крајем маја месеца, у организацији Камерног оркестра „Импресија“. Манифестација се одржава од 2018. године.“

**Члан 6.**

Члан 24. мења се и гласи:

 „Члан 24.

Средства за финансирање или суфинансирање пројеката у култури, као и пројеката уметничких, односно стручних и научних истраживања у култури, односно пројеката мобилности у области културе и уметности Града Ниша, обезбеђују се у буџету Града Ниша, а додељују се у складу са прописима којима се уређује контрола државне помоћи и другим законима.

Финансирање, односно суфинансирање пројеката у култури, као и пројеката уметничких, односно стручних и научних истраживања у култури, односно пројеката мобилности у области културе и уметности Града Ниша, врши се на основу јавног конкурса (у даљем тексту: конкурс).“

 **Члан 7.**

Члан 25. став 1. мења се и гласи:

„Конкурс за избор пројеката у култури, као и пројеката уметничких, односно стручних и научних истраживања у култури, односно пројеката мобилности у области културе и уметности Града Ниша, расписује Градоначелник, за сваку наредну буџетску годину најкасније 30 дана од дана усвајања буџета за наредну годину.“

**Члан 8.**

 Члан 33. став 1. мења се и гласи:

„После спроведеног конкурса, Комисија доноси одлуку о избору пројеката и износима средстава из буџета Града којима ће се финансирати, односно суфинансирати изабрани пројекти, на основу које ће Градоначелник донети решење о финансирању, односно суфинансирању пројеката у култури, као и пројеката уметничких, односно стручних и научних истраживања у култури, односно пројеката мобилности у области културе и уметности Града Ниша.“

**Члан 9.**

Члан 37. мења се и гласи:

 „Члан 37.

 Град може закључивати уговоре о финансирању, односно суфинансирању програма и пројеката у области културе и без конкурса, ако се ради о изузетно значајним програмима и пројектима, које није било могуће унапред планирати и уколико тај пројекат испуњава најмање три критеријума утврђена у члану 3. Уредбе, с тим да се за те намене може ангажовати највише до 25% на годишњем нивоу од укупне масе одговрајућих буџетских средстава за текућу годину.

На предлог Савета за културно стваралаштво или секретаријата надлежног за послове културе, Градоначелник доноси решење о финансирању, односно суфинансирању програма и пројеката у области културе.

На основу решења из става 2. овог члана, носилац пројекта закључује са Градоначелником или лицем које он овласти, уговор о финансирању, односно суфинансирању програма и пројеката у области културе.“

**Члан 10.**

Ова одлука ступа на снагу осмог дана од дана објављивања у "Службеном листу Града Ниша".

 Број:

 У Нишу,

**СКУПШТИНА ГРАДА НИША**

 Председник

 Мр Раде Рајковић

**О б р а з л о ж е њ е**

 Закон о култури („Службени гласник Републике Србије" број 72/2009, 13/2016 и 30/2016), у члану 4. став 2. прописује: „Јединица локалне самоуправе стара се о задовољавању потреба грађана у култури на својој територији и уређује поједина питања од интереса за своје грађане, као и начин њиховог остваривања, у оквиру права и обавеза утврђених Уставом и законом.“

 Градској управи града ниша - Секретаријату за културу и информисање је достављена је иницијатива удружења „Камерни оркестар Импресија“ за допуну Одлуке о манифестацијама и програмима у области културе од значаја за Град (Службени лист Града Ниша 5/2018 – пречишћен текст). Реч је о захтеву за укључивање манифестације „Евергрин фестивал“ у сталне манифестације у области културе од значаја за град.

Први Еверегрин фестивал је одржан крајем маја 2018. године. Организује се као фестивал ревијалног карактера који подразумева извођење популарних композиција евергрин музике. Имајући у виду масовност у броју учесника и посетилаца, као и анимирање музичке јавности, снажан допринос развоју уметничке свести и подстицај развоју талената, остваривање и развијање културне сарадње са појединцима и институцијама из Ниша и земље, као и промоцију Града Ниша као културног центра југа Србије и позитивну импликацију масовности фестивала на туризам Града Ниша, ова манифестација је од изузетног значаја за Град Ниш.

Наведеним изменама ова Одлука усклађује се и са одредбама Закона о култури и Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, број 105/2016 и 112/2017).

Такође, дугогодишња пракса суфинансирања пројеката у култури у којима се значајне активности носилаца пројеката састоје управо у одласку, односно учешћу на националним и међународним фестивалима и такмичењима, наметнула је потребу за расписивањем конкурса за избор пројеката мобилности у области културе и уметности Града Ниша, као посебне врсте конкурса за избор пројеката у култури. Из тог разлога, потребно је и ову новину уврстити у измене и допуне Одлуке о манифестацијама и програмима у области културе од значаја за Град.

 Имајући у виду напред наведено, Секретаријат за културу израдио је нацрт одлуке као у диспозитиву.

Секретар Секретаријата

 за културу и информисање

 Небојша Стевановић